Ylen MOT-ohjelma käsitteli maanantaina ääriliikkeiden toimintaa evankelisluterilaisen kirkon sisällä.

Suomen Psykologiliiton puheenjohtaja pitää toimintaa takapajuisena ja vaarallisena. PASI LIESIMAA

Ohjelma keskittyi erityisesti tunnetun maallikkosaarnaajan Pirkko Jalovaaran opetuksiin.Jalovaaran näkemyksen mukaan vakavat sairaudet tai esimerkiksi masennus voivat olla riivaajien aikaansaannoksia.

– Herra me käsketään niitä sairauden henkiä, joita täällä moni kantaa mukanaan, syövän henkeä ja kipujen henkeä, demonisia voimia, joka on saanut tuon sairauden alun --, Jalovaara puhui tammikuussa Helsingin Kallion kirkossa kuvatussa osuudessa.

Toisessa tilaisuudessa Jalovaara julisti lääkkeiden olevan yksi paholaisen tapa päästä ihmisen sisimpään.

MOT perehtyi Jalovaaran oppeihin yhdessä Suomen Psykologiliiton puheenjohtajan Tuomo Tikkasen kanssa.

– Tämä on äärimmäisen takapajuista ja vaarallista, Tikkanen kommentoi.

Jalovaara itse kertoi olevansa sitä mieltä, että demonin vallassa olevaa ihmistä ei voi parantaa lääketieteellisin keinoin tai auttaa psykologian avulla. Hän korosti toimivansa Raamatun pohjalta ja sanoi kohdanneensa esimerkiksi kuvatussa tilaisuudessa Kallion kirkossa noin sata riivattua ihmistä.

MOT kertoi Jalovaaran tukiyhdistyksen rahankeräyksen puhtaan tuoton olleen viimeksi tilitettyjen neljän vuoden ajalta yli miljoona euroa. Tämän päälle tulevat kolehdit sekä konserniin kuuluvan kustannusosakeyhtiön tuotto.

”Otamme vakavasti”

Kallion seurakunnan kirkkoherra Teemu Laajasalo julkaisi MOT-ohjelman näyttämisen jälkeen seurakunnan sivuilla tiedotteen.

– Hengellinen vallankäyttö tai epäterve hengellisyys on vahingollista ja kaikki viitteet siihen otetaan Kallion seurakunnassa erittäin vakavasti, Laajasalo tiedotti.

– Uskon pitää olla ihmistä vapauttava eikä ahdistava voima.

Laajasalon mukaan erityisen huolestuttavaa on lääketieteen ja psykologian kyseenalaistaminen ihmisen auttamismahdollisuuksina.

– Ohjelman perusteella julistuksessa näyttää sekoittuvan kristillinen rukous animistiseen manaukseen, Laajasalo sanoo.

Laajasalo kertoo aloittaneensa työssään vasta ohjelman teon jälkeen. Hän ei ole itse tavannut Jalovaaraa tai osallistunut hänen tilaisuuteensa.

– On kaikkien kannalta kohtuullista ja reilua, että ennen kuin kirkkoherrana annan lausuntoja tai päätän mahdollisista jatkotoimista niin kuulen myös toista osapuolta.

Laajasalo haluaa tiedotteessaan painottaa, että epäterveeseen tai vahingolliseen hengellisyyteen puututaan.

Hän kertoo, että Pirkko Jalovaara on kutsuttu Kallion seurakunnan johtoryhmän kokoukseen, joka pidetään 5.3.

Tuolloin Jalovaaran kanssa keskustellaan hänen vetämiensä iltojen mainonnasta, sisällöstä ja linjasta.

– Kuulemisen jälkeen arvioin minkälaista julistusta Kallion seurakunnan kirkoissa voi olla ja minkälaista ei.

MOT: Riivaajat kirkossa (Yle Areena)